《饮张尔成少参署中》
清代·汤斌

高斋竹柏漏声残，促席停杯兴未阑。千里风尘惊短鬓，十年供奉忆同官。

霜深卫水云帆壮，雪满天雄玉麈寒。北斗共瞻新气象，故人几许在长安？

作者简介：（1627—1687）河南睢州人，字孔伯，一字荆岘，号潜庵。孙奇逢弟子。顺治九年进士，授国史院检讨。康熙间，举博学鸿词。授翰林院侍讲。历官内阁学士、江宁巡抚。在苏州废五通神祠，禁妇女游观，不准印售小说。后官至工部尚书。治理学，笃守程朱而不薄王守仁。卒谥文正。有《洛学编》、《汤子遗书》、《潜庵语录》等。